Marit Nybakk

Marit Nybakk (født 1947) er en norsk politiker (Ap), som var stortingsrepresentant for Oslo fra 1986 til 2017, i sin siste periode som Stortingets 1. visepresident. Hun var president for Nordisk råd i 2013 og var leder for Norsk Kvinnesaksforening fra 2016 til 2018.

Som vara for Gro Harlem Brundtland ble Nybakk fast møtende stortingsrepresentant da Brundtland ble statsminister i 1986, og etter dette ble hun valgt til Stortinget som representant for Oslo i syv etterfølgende valg. Nybakk har særlig arbeidet med utenriks- og forsvarspolitikk, og har vært Arbeiderpartiets forsvarspolitiske talsperson. Nybakk var på Stortinget blant annet leder for Forsvarskomiteen 2001–2005, nestleder i Utenrikskomiteen 2005–2009, Stortingets 3. visepresident 2009–2013 og Stortingets 1. visepresident 2013–2017. Da hun gikk av som stortingsrepresentant i 2017 hadde hun sittet 31 år på Stortinget og var den lengstsittende daværende stortingsrepresentanten; hun var da også den kvinnen som hadde sittet lengst på Stortinget noensinne.

Nybakk har også vært delegat til FNs generalforsamling og leder for den sosialdemokratiske gruppen i NATOs parlamentarikerforsamling.

 Bakgrunn 
Nybakk studerte engelsk, fransk og statsvitenskap i Oslo, Paris og Cambridge, og ble cand.mag. ved Universitetet i Oslo i 1972. Hun har også studert drama i Stratford-upon-Avon i 1974. Hun var lærer i engelsk ved Nadderud Gymnas i 1972 før hun ble studentpolitiker på heltid. Hun var medlem av Det akademiske kollegium (nå Universitetsstyret) ved Universitetet i Oslo 1973–1974, som første kvinne noensinne.«Kvinnenes rolle i framtidens Forsvar », foredrag i Oslo Militære Samfund, 8. mars 2004 Hun var leder for Studentenes og Akademikernes Internasjonale Hjelpefond 1977–1981. I perioden 1980–1986 var hun forbundssekretær i Norsk Tjenestemannslag, og hun var informasjonsmedarbeider i Norsk Folkehjelp i forbindelse med TV-aksjonen i 1983, utlånt fra Norsk Tjenestemannslag.Biografi på Stortinget.no

 Stortingsrepresentant 
Nybakk ble innvalgt som vararepresentant til Stortinget fra Oslo i 1985, og møtte fast for Gro Harlem Brundtland fra 9. mai 1986 etter at Brundtland ble statsminister. Nybakk ble fast representant 26. februar 1987 etter Knut Frydenlunds bortgang, og ble gjenvalgt som stortingsrepresentant for Oslo i 1989, 1993, 1997, 2001, 2005, 2009 og 2013. Fra 2013 var hun både den sittende representanten som har sittet lengst på Stortinget og den lengstsittende kvinnelige stortingsrepresentanten noensinne.Stortingsrepresentantenes alder, fødselsår og ansiennitet, Stortinget

Nybakk har siden midten av 1990-tallet særlig arbeidet med utenriks- og forsvarspolitikk, og har vært Arbeiderpartiets forsvarspolitiske talskvinne. Hun var leder for Forsvarskomiteen 2001–2005 og nestleder i Utenrikskomiteen 2005–2009.

Hun var 3. visepresident i Stortinget i perioden 2009–2013, som den første til å ha dette vervet. I 2013 ble hun valgt til Stortingets 1. visepresident.

Hun var delegat til FNs generalforsamling fra 2004, og har vært medlem av Stortingets delegasjon til NATOs parlamentarikerforsamling i flere perioder. I 2009 ble hun leder for den sosialdemokratiske gruppen i NATOs parlamentarikerforsamling.

 Andre verv 

I 2012 ble hun valgt til president i Nordisk råd for året 2013.Vil utvikle en nordisk forsvarsidentitet Fra Stortinget.no

Nybakk var medlem av Norads råd 1978–1988, leder for Nordisk ministerråds rådgivende komité for bistandsspørsmål 1984–1989 og leder for Rådet for norsk utviklingshjelp 1987–1988.

Nybakk er styremedlem i Domstoladministrasjonen fra 2019.Domstoladministrasjonens styre

Nybakk var nestleder i Komiteen for menneskerettigheter i Iran 1995–1997. Hun er medlem av representantskapet i Oslosenteret for fred og menneskerettigheter fra 2005 og nestleder for rådet for SOS Barnebyer fra 2010.

Hun ble i mai 2016 valgt til leder for Norsk Kvinnesaksforening.Marit Nybakk ny leder i Norsk Kvinnesaksforening, kvinnesak.no I november 2016 ble hun også styremedlem i Forum for Kvinner og Utviklingsspørsmål.Styret  , FOKUS Kvinner

 Politisk ståsted 
Marit Nybakk beskrives som en pragmatisk sosialdemokrat, og regnes til Arbeiderpartiets høyrefløy. Hun støtter norsk medlemskap i EUHåper Venstres landsmøte er enig med Sponheim, VG og NATO.Innledning til diskusjonsaften i Oslo Militære Samfund 24. februar 2003 ved Marit Nybakk  , Oslo Militære Samfund Hun har markert seg som forkjemper for kvinners rettigheter og for religionsfrihet.

I 2015 boikottet hun og Trine Skei Grande en framtidig reise til Iran sammen med andre medlemmer av Stortingets utenrikskomité, fordi hun mener at det er diskriminerende at hun som kvinne er tvunget til å dekke til sitt hår for å komme inn i landet.Boikotter reise til Iran ; Dagsavisen, 20.1.2015 Utenlandske kvinner påbys å kle seg i  plagget chador. Av prinsipielle grunner ville hun ikke reise til Iran: «Iran er et av de få landene som påbyr også utenlandske kvinner å bære klesplagget som på persisk heter chador. Det er et heldekkende plagg hvor du bare ser ansiktet».Huitfeldt reiser til Iran; Dagsavisen, 21.1.2015

 Stortingskomiteer 

 2013–2017: medlem av Utenriks- og forsvarskomiteen
 2009–2013: medlem av Kontroll- og konstitusjonskomiteen
 2005–2009: andre nestleder i Utenrikskomiteen
 2001–2005: leder i Forsvarskomiteen
 2001–2005: medlem i Den utvidede utenrikskomiteen
 1997–2001: medlem i Utenrikskomiteen
 1993–1997: nestleder i Kirke-, utdannings- og forskningskomiteen
 1989–1993: medlem i Kirke- og undervisningskomiteen
 1985–1989: medlem i Forbruker- og administrasjonskomiteen

 Referanser 

 Eksterne lenker 



 dna.no - Biografi

Kategori:Stortingsrepresentanter fra Ap
Kategori:Stortingsrepresentanter for Oslo
Kategori:Stortingsrepresentanter 1985–1989
Kategori:Stortingsrepresentanter 1989–1993
Kategori:Stortingsrepresentanter 1993–1997
Kategori:Stortingsrepresentanter 1997–2001
Kategori:Stortingsrepresentanter 2001–2005
Kategori:Stortingsrepresentanter 2005–2009
Kategori:Stortingsrepresentanter 2009–2013
Kategori:Stortingsrepresentanter 2013–2017
Kategori:Personer fra Nord-Odal kommune
Kategori:Ledere av Norsk Kvinnesaksforening